**Με βάση τις ιστορικές σας γνώσεις και τις πληροφορίες των ιστορικών παραθεμάτων να παρουσιάσετε τις εξελίξεις στην εκμετάλλευση των ορυχείων του ελληνικού κράτους μετά τα μέσα του 19ου αιώνα προσδιορίζοντας τους παράγοντες που ενθάρρυναν τη μεθοδική τους εκμετάλλευση.**

**ΠΗΓΗ 1:** Ο Όθωνας στα 1861 ψήφισε σχετικό νόμο για τα μεταλλεία. Σύμφωνα με αυτό το νόμο τώρα το ξένο κεφάλαιο πιάνει το μεταλλευτικό πλούτο της χώρας. Ως τα 1876 δόθηκαν 359 παραχωρήσεις για μεταλλεία με έκταση 2.016.844 στρέμματα,τον ίδιο χρόνο, στα 1876, υπάρχουν στην Ελλάδα 29 μεταλλευτικές επιχειρήσεις με κεφάλαια 60 εκατομμυρίων χρυσών δραχμών, ενώ στα 1837 ήταν 18 με μόνο 159 εκατομμύρια χάρτινες δραχμές. Το Λαύριο τώρα γίνεται γερό μεταλλευτικό κέντρο και το εκμεταλλεύεται γαλλοϊταλική εταιρεία. Όμως στην Ελλάδα δεν αναπτύσσεται μεταλλοβιομηχανία και τα μεταλλεύματα μ’ ένα πρώτο καθάρισμα βγαίνουν στο εξωτερικό για επεξεργασία κ’ έτσι ληστεύουν την Ελλάδα.

Ζέβγος Γ., Σύντομη μελέτη της νεοελληνικής ιστορίας, μέρος β’ ,Αθήναι 1945, σελ. 181.

**ΠΗΓΗ 2:** Μια θετική προσπάθεια για την άρση των εμποδίων στον τομέα ορισμένων βιομηχανικών υλών σημειώθηκε το 1867 με την ψήφιση του νόμου «περί μεταλλείων και ορυκτών». Ο νόμος εκείνος σκοπό είχε να ενθαρρύνει τις ξένες επενδύσεις και να στρέψει την εγχώρια αποταμίευση στην εκμετάλλευση του πλούτου της ελληνικής γης. Πραγματικά μέσα σε λίγα χρόνια από την ψήφιση του νόμου σημειώθηκε ένας πρωτοφανής για τα ελληνικά χρόνια πυρετός για την έρευνα και εκμετάλλευση του ελληνικού υπεδάφους. Όπως γράφει ο τότε τμηματάρχης της Δημόσιας Οικονομίας του Υπουργείου Εσωτερικών Α. Μανσόλας, «η μεταλλευτική βιομηχανία εξήγειρε την δραστηριότητα και την κερδοσκοπική των πολιτών τάση, πανταχού δε σχεδόν της

Ελλάδος περιέτρεχον τα όρη και τας κοιλάδας προς ανίχνευσιν του υπό την επιφάνειαν αυτών, κατά την ιδέαν των απλούστερων, υποκρυπτομένου πλούτου, εξ’ ου ωνειροπωλούντο αμύθητα κέρδη». Από το 1867 ως το 1875 υποβλήθησαν στο υπουργείο Εσωτερικών 1.086 αιτήσεις για την παραχώρηση μεταλλείων και ορυχείων εκτάσεως εκατομμυρίων στρεμμάτων. Από τις αιτήσεις αυτές εγκρίθηκαν 359, αλλά σε 40 από αυτές ενεργήθηκαν σχετικές έρευνες, και στα τέλη του 1875 παρέμειναν σε λειτουργία μόνο 9.

Ιστορία του Ελληνικού Έθνους, τόμος ΙΓ΄, σσ. 180-181, 312